text: Collagraph - Eva Sans
  21/04/20 | Manualitats a casa
  Hola de nou, fa uns dies que no publico res. M'hi torno a posar.
  Avui us proposo una feina més entretinguda que el dibuix amb aigua de l'altre dia. Anem a fer un Collagraph, una tècnica d'estampació que consisteix a enganxar, damunt d'un suport, elements que es puguin entintar i estampar.
  Encara que sembli molt tècnic, és molt senzill de fer i molt divertit.
  1 base rectangular o quadrada. Pot ser de fusta o de cartró. El que és important és que sigui resistent.
  Materials amb textures que puguem enganxar a la base: Goma Eva (podem retallar-hi les formes que vulguem), botons, cartró ratllat, cartró prim, puntes de roba, puntes de paper… Fem anar la imaginació.
  Un corró d'esponja per entintar (si no en tenim, una esponja servirà).
  1. Enganxem
  La primera cosa que farem serà enganxar damunt de la base els materials i objectes que tenim amb la cola blanca. En podem enganxar un sobre els altres si volem per donar diferents relleus, però no cal que ens emocionem molt, massa gruix no va bé. Les podem enganxar fent un dibuix: cares, arbres, flors… Si tenim goma EVA i podem aprofitar i retallar les formes que nosaltres vulguem.
  Un cop enganxat, ho hem de deixar reposar perquè s'assequi bé. Millor si és d'un dia per l'altre.
  2. Entintem i estampem
  Ara que ja ho tenim sec, necessitem preparar el lloc. Protegirem la taula, de la pintura, amb un hule o plàstic que tinguem per casa i preparem uns quants papers de la mida de la base o una mica més grans per estampar-hi el cartró.
  Posarem pintura en un plat de vidre o en una safata de plàstic.
  Agafarem el corró (o l'esponja si no tenim corró) i el sucarem a la pintura.
  Un cop mullat de pintura passarem el corró per damunt dels cartrons, retalls… enganxats a la base.
  Finalment agafarem un dels papers, el posarem damunt la base entintada i pressionarem amb la mà perquè la pintura passi dels cartrons al full.
  El més divertit de tot és que podem estampar més d'una vegada i podem anar provant damunt de diferents papers de colors inclús amb diferents colors de pintures.